**ПРИКАЗКА ОТ КАМЪК, ДЪРВО И ОГЪН**

От недрата на Майката Земя произлезе нов човешки род. Хора, силни и смели, готови да воюват за територии, да ги бранят и прославят имената им ведно със своите. Хора с тежки стъпки, незаличими от лицето на миналото, настоящето и бъдещето. С лек и бодър дух, който ги възнасяше до боговете и омекотяваше живота им на смъртни. С душа, горяща в пламъците на родолюбието, вярата в Бога и обединението. Майката Земя изкова шепа хора от камък, дърво и огън.

Така се роди българският народ.

Българчетата представляваха малки късове скала, а българките – слънчеви лъчи. Скалите се търкаляха по склоновете, надпреварваха се, сблъскваха се и разрушаваха противниците. Най-добрите събираха пепелта на останалите, хранеха се с нея, складираха я в коравите си сърца и я използваха като магически прах за израстването си в човеци. Слънчевите лъчи весело играеха по поляните, огряваха тъмните кътчета и ги превръщаха в сияйни съкровищници, помагаха на цветята да цъфтят и ухаят. Победителките в организираните надпревари изгаряха враговете си, изземаха енергията им, светеха все по-ярко и по-ярко, осъществявайки трансформацията си в красиви български момичета.

Момчетата биваха обучавани в лов и борба. Цепеха дървени трупи, прехвърляха ги, палеха огньове и ги подклаждаха с тях. Стоварваха ръцете си върху камъните и изваждаха желязо, манган, хром и олово. Нагряваха дланите си и с тяхна помощ придаваха форма на металите, преобразяваха ги в смъртоносни оръжия. Гасяха огъня в момичешки сълзи и го разпалваха отново в двубой. Нощта беше було на скитниците, а денят – огледало на свободолюбивите. Едно през друго, момчетата сечаха образите на любовта си в каменни тела, раняваха дървесната повърхност, изписвайки страданията си, и смело се хвърляха в огъня на непознатото и жадуваното.

Момичетата плетяха стръкове трева и правеха букети от горски билки. Отчупваха лозови пръчки, увиваха ги една в друга, преплитаха краищата им и оформяха венци. Събираха речни камъчета, караха ги да летят и се състезаваха чие ще падне по-далеч в дълбоките води. Гмуркаха се, подобно русалки, и от изящните им, красиви движения реката се успокояваше, течеше по-бавно и затопляше водите си, за да обгърне момичетата в истинска майчина прегръдка. Реката заливаше червените им страни, пламнали от прошепнати момчешки слова, и кротко стоеше в коритото си насред младежкия пожар от сбъднати желания и изкоренени мечти. Нощем бродеха и омагьосваха с аромат на цветя, а денем покоряваха с лъчистата си красота. Не рядко се усамотяваха, затворили в шепа гладко камъче, на което споделяха въздишките и стремежите си. Хубостта им разцъфваше, заедно с дървесните корони, и беше бял въглен за момчешкия огън.

Мина се време и човеците достигнаха до възраст, в която властваха бурни копнежи, непреклонност, величествено страдание и осъзнаване. Момците се впускаха в двубои за лична слава и покоряване сърцето на любимата девойка. Допираха тежките си глави, объркваха противника и го поваляха на земята. Ръцете им бяха здрави като камък, а телата им – оформена скала, хвърлена в огъня на младостта. Наградите за победителя бяха в изобилие – получаваше удовлетворение, вяра в собствените си защитни инстинкти, самочувствие на борец, пазител и мъж, готов да брани семейство и чест. Всичко това се къпеше в тъмночервените реки на виното, които подсилваха емоцията от победата, изтласкваха кръвта от тялото и я заместваха, с цялата бурност и опиянение, на които бяха способни. Радостните нишки, от които бе изтъкан характерът на момъка, укрепваха, когато той танцуваше, хванат за ръце, и описваше магическо кръгло пространство на вечност, с което се връщаше обратно към корените си и ги чувстваше с неотслабваща сила. Българските момци бяха единствените, които можеха да минат през огъня, без да загинат в него. Единствените, които отваряха небето за рождественската магия, само с помощта на парче завито дърво.

Девойките наблюдаваха любопитните прояви на момците. Трепереха заедно с тях, когато беше студено, ала кръстът трябваше да бъде спасен от ледените води. Заради мъжката мощ и стремежа към себедоказване. Заради традицията. Споделяха тежкото им дишане, когато подбираха бъдник и когато танцуваха, за да прогонят невидимите зли сили по земята, заселили се без позволение. Сърцата на девойките бяха нежни и състрадателни – трептяха, когато любимият бе наоколо, налягаше ги мъка, когато се разделяха с приятелки, и ставаха свръхчувствителни, когато съзерцаваха звездния небосклон, делейки една тайна с луната… Само българската девойка можеше да обедини сълзите и ръцете си, за да сътвори от тях хляб. И само тя пиеше със сладост от виното, защото вярваше в Бог, а по този начин – и в любовта. Виното беше тъмночервеният рубин на девойката – опората, върху която градеше надеждите и бъдещето си. Беше нейният дървен мост, по който осъществяваше нравственото си преобразяване от девойка в жена. Беше подхранващата напитка за нейния огън, чиято светлина приветстваше и упътваше в правилната посока. Девойките съзряваха под съпровода на собствената си мелодия, която се носеше плавно по въздуха, достигаше необозрими земи и разказваше за устрема и обичта на една българска душа.

Когато сърцата им узряха и натежаха заради преживените теглила и сполуки, младежите се превърнаха в стройни и хубави мъже и жени. Мъжете вече бяха улегнали, тревожеха ги неща, заемащи върха на житейската пирамида: здравето, балансът в живота, запазването на сигурността и топлината на женска и детска ръка. Стъпваха тежко, но без колебание. Предлагаха помощта и душата си на всеки срещнат. Смееха се по-рядко и по-дълбоко, обгрижваха семейството си повече, а разходките им до близки и далечни места ставаха все по-кратки. Мъжете представляваха каменния зид на една къща. Той отблъскваше чужденците и не позволяваше да проникнат отвъд, като същевременно предпазваше обитателите на къщата, чувството за обич и закрила. Бяха готови да предприемат пътуване по горещ килим от въглени, за да достигнат духовно извисяване и пречистване, за да открият спокойствието и свободата. Техни спътници в това пътуване бяха иконите и кръстовете – знаците, които им напомняха за началото на пътя, за причините и целите на ходенето по огън. Българските мъже унищожаваха злите същества, които идваха във вид на природно бедствие или лош човек. Като че ли се затваряха в себе си и започваха да ценят вътрешния си свят, да го обогатяват, да скърбят и да празнуват за всяка своя рана. Бяха изградени от скали и, пораствайки, отново се превръщаха в такива.

Жените носеха огън вътре в себе си и те самите разпалваха въглените, по които се движеха. Обичаха трудностите и болките, изпитваха все по-голяма нужда от ласки и подкрепа. Те бяха уюта в къщата с каменния зид. Уютът, който се грижеше за запалените свещи, приятното ухание, чувството на интимност и споделеност, огъня в камината, светлината, струяща през прозорчетата. Жените знаеха как да си служат с мълчанието на камъка и с неговата сила. Оставяха ръцете си да загрубеят и разказваха за всеки белег от пренесено дърво, резбована сърцевина или разпалена съчка. Една част от тях продължаваше да изпитва детска радост, да се къпе в цветове и слънчеви отблясъци, да жадува за любов, пред която да покаже слабостта си, и вино, с което да възстанови силата си. А друга част се проявяваше враждебна срещу неизпитаното и непознатото. Ревностно покровителстваше дома и членовете на семейството. Принасяше себе си в жертва десетки пъти, в името на семейното щастие и благо. Изгаряше в тревоги и лишения, превръщаше се в пепел, ала не се превъзнасяше и бе лишена от излишна показност. Българските жени събираха болки в различни разновидности и нюанси през целия си живот. Ала стръковете любов, които поместваха помежду им, бяха по-силни и здрави. Благодарение на тях, жените достигаха небесните висини и се превръщаха отново в слънчеви лъчи.

Всички хубави черти, които българите притежаваха, бяха дело на две, свързани помежду си, неща. Българският лик представляваше смесица от пухкави облаци и морска пяна. Очите бяха късче небе, залято от морска вълна; шепа горски мъх насред тучна ливада; бляскава смола върху парче дървесна кора; нощна красота, обвита в тайнственост и мистерия. Действията се ръководеха от импулсивното желание и доводите на разума. Душата беше изградена от почитта към малкия земен свят и представата за великолепието на отвъдното, в което не съществуваха болки и терзания; в което царяха само любов и спокойствие. Сърцето биеше с удара на потъпканата чест и удара на революцията, справедливостта. В българските тела се поместваха два типа кръв – онази сладката, тъмночервена, която буйстваше и подтикваше към планове, битки, покорени върхове и страстни целувки. Нарекоха я *вино*. И другата, леко горчива, алена на цвят, която течеше бавно и необмислено, кривеше ту към мозъка, ту към сърцето, сблъскваше аргументите им и подтикваше към прибързани решения, сладост, плахост и окриление. Нарекоха я *любов*.

Виното често отслабваше организма, но и го даряваше с неподражаема сила. Любовта често придаваше смисъл на живота, често бе начален тласък към велик досег. Но също така бе слабо място, което всеки можеше да разбере и атакува. И при все това, българите бяха закърмени с тези две ценности, които обясняваха историята им. Бяха неразделна част от боевите им приготовления, посланията в писмата, барута в оръдията, виковете преди нападение, стратегическите карти, поезията…

Тези две ценности… Вино и любов!

**Второ място за проза** – Славея Семова